
לכבוד:

מר אהוד אולמרט 

גב' ציפי לבני 



מר אהוד ברק

ראש ממשלת ישראל
מ"מ ראש הממשלה ושרת החוץ

שר הביטחון

ירושלים


ירושלים




תל-אביב-יפו

הנדון: הפרת חובתכם בעניין שחרורו של סמ"ר גלעד שליט
בשם שולחינו, ה"ה אביבה ונועם שליט, הוריו של החייל החטוף סמ"ר גלעד שליט, הרינו לפנות אליכם כדלקמן. 
1. כזכור, בבוקר יום ראשון, 25 ביוני 2006, תקפה קבוצת מחבלים פלסטינים את מוצב צה"ל באזור כרם שלום, ואת צוות טנק המרכבה סימן 3, שאיבטח את המוצב. במהלך האירוע נהרגו שני לוחמים מצוות הטנק, ואיש צוות שלישי, גלעד שליט, נחטף לתחומי רצועת עזה. 
כפי שנמסר לשולחינו, במהלך התקיפה נשברה ידו השמאלית של גלעד והוא נפצע באורח קל בכתפו. 

2. מזה כשנתיים גלעד מוחזק בידי בני עוולה. כפי שנמסר לשולחינו על-ידי גורמי הביטחון המוסמכים ביותר בישראל, על-פי הערכת המודיעין המעודכנת, גלעד הנו בין החיים ומצוי עדיין בתחומי רצועת עזה. קלטת השמע שהופצה בחודש יוני 2007 וכן מכתב בכתב-ידו של גלעד, שנמסר לפני כשבועיים, מחזקים הערכה זו.
3. שולחינו, אנשים עדיני נפש ונוחים לבריות, פעלו בשקט אך ללא ליאות להביא לשחרורו של בנם החטוף. זאת, מתוך ציפייה לגיטימית כי מדינת ישראל והעומדים בראשה יקיימו את חובתם הבסיסית להשיב את חיילי צה"ל שנפלו בשבי האויב, וביניהם בנם גלעד. 
4. בתקופה שחלפה ממועד חטיפתו של גלעד ועד לימים אלה, התקיימה שורה של פגישות בין שולחינו לבין מקבלי ההחלטות וגורמי הביטחון השונים; ביניהן, כשש פגישות עם ראש הממשלה וכשלוש פגישות עם שר הביטחון.
במהלך אותן פגישות, שהתקיימו במקביל למגיעים עקיפים בין ישראל לחמאס באמצעות שלטונות מצרים, הובטח לשולחיי כי מדינת ישראל לא תהיה מוכנה להסדר כלשהו שלא יכלול את שחרורו של גלעד. 

5. בחודשים האחרונים, לאחר תקופה ארוכה שבה מצריים הדירה את רגליה מטיפול בעניין, התפרסם באמצעי התקשורת כי חודשו המגעים העקיפים בין ישראל לבין חמאס בנוגע להסדר רגיעה באזור הרצועה. בעקבות חידוש המגעים כאמור, פנה מר נועם שליט לשלושתכם במכתב מיום 5 במאי 2008, בדרישה כי ישראל אכן תדאג, כפי שכבר הובטח, כי בכל הסדר רגיעה עם חמאס ייכלל שחרורו של בנו גלעד, ולכל הפחות, כי גלעד יועבר להחזקתה של מצריים. 
6. לאחר מכתב זה יזמו שולחינו פגישה עם ראש הממשלה. פגישה כאמור התקיימה ביום 2 ביוני 2008, במהלכה ראש הממשלה אמר לשולחינו כי מדינת ישראל אכן מקיימת מגעים עקיפים להסכם רגיעה עם החמאס, שמטרתם להביא לרגיעה בלחימה ולהסרת המצור הכלכלי מעל הרצועה. ראש הממשלה שב והבטיח לשולחינו שבמסגרת הסכם זה וכחלק אינטגראלי ממנו יוסדר עניינו של גלעד, קרי, המצור הכלכלי מעל הרצועה לא יוסר אלא בכפיפות להשגת הסדר שיבטיח את שחרורו של גלעד.
7. לשולחינו ידוע, כי סוגיית הסכם הרגיעה הובאה, כמתחייב, להכרעתה של וועדת השרים לענייני ביטחון. בפני חברי הוועדה הוצג מצג כי שחרורו של גלעד הינו חלק מהסכם  הרגיעה המתגבש. עמדה זו מצאה ביטויה גם בהתבטאויות פומביות של שר הביטחון ושל ראשי מערכת הביטחון. על סמך מצג זה תמכה וועדת השרים לענייני ביטחון במהלכים להשגת הסכם הרגיעה, ולמיטב הידיעה, הדברים מופיעים בפרוטוקול הישיבה. נהיר, כי אם וככל שהיו מובאים לידיעת חברי הוועדה נתונים אחרים, לרבות העובדה כי אין בכוונת מדינת ישראל להתנות את הסכם הרגיעה בשחרורו של גלעד, או לכל הפחות בהבטחת שחרורו בעתיד (כגון, על דרך של העברתו לידי מצרים), אזי, החלטת וועדת השרים  הייתה עשויה – במידת הסתברות גבוהה – להיות שונה. 
8. יצוין, כי בעקבות ישיבת וועדת השרים לענייני ביטחון שהתקיימה ביום 11 ביוני 2008, פנה מר שליט אל המזכיר הצבאי של ראש הממשלה, אלוף מאיר כליפי, אשר אישר באוזניו את הכללת עניינו של גלעד במסגרת הסכם הרגיעה.
9. והנה, לתדהמתם של שולחינו, ביממה האחרונה פורסם כי מדינת ישראל הגיעה להסכם רגיעה עם החמאס באמצעות מצרים, ברם הסכם זה אינו כולל כל התניה  לעניין שחרורו של גלעד. 
10. קיימת זיקה ברורה בין עניינו של גלעד שליט לבין עניינו של הנווט השבוי רס"ן רון ארד. חששם של שולחינו לגורלו של בנם הנו חשש אמיתי, המבוסס בין היתר על לקחי ההתנהלות מן העבר הלא-רחוק בעניינו של רון ארד. 
11. ההימנעות מלכלול את שחרורו של גלעד שליט בהסכם הרגיעה מהווה הפרה בוטה של ראשי המדינה של כל ההתחייבויות שנתנו לשולחינו – לרבות בימים אלה ממש, בפגישה האחרונה עם ראש הממשלה ובשיחה עם מזכירו הצבאי של ראש הממשלה – ושל המצג בפני חברי וועדת השרים לענייני ביטחון שהיווה בסיס להחלטת הוועדה.
עמדתה של מדינת ישראל מסכנת את חייו של גלעד שליט, וקיימת הסתברות גבוהה כי בעקבות פתיחתו של מעבר רפיח ללא פיקוח מצד מדינת ישראל תסוכל האפשרות לשחרורו בעתיד. 
המצור הכלכלי שימש כמנוף הלחץ העיקרי על החמאס, לרבות לעניין שחרורו של גלעד שליט. והנה, ישראל מוותרת על אמצעי זה בלא להבטיח את שובו של גלעד בשלום לישראל. זאת ועוד, פתיחת המעברים לתנועה, בטרם הובטח שחרורו של גלעד, עלולה להביא להברחתו מתחומי רצועת עזה. גם כאן בולטת ההקבלה למקרהו של רון ארד.  

12. בנסיבות אלה, ההסכם, כפי שמצטייר מאמצעי התקשורת – המסכן בהסתברות גבוהה את חייו של גלעד ואת אפשרות שחרורו, הסותר שורה של התחייבויות מפורשות שניתנו לשולחינו על-ידי ראשי המדינה, ושאינו מתיישב עם המצג שנעשה בפני חברי ועדת השרים לענייני ביטחון – הינו לא רק פסול ומקומם מבחינה מוסרית ובלתי סביר באופן קיצוני, אלא גם בלתי חוקי. 
הסכם כאמור לא יאפשר את שחרורו של גלעד שליט, ולמרבה הצער, מדינת ישראל עלולה לחזור על אותן הטעויות שנעשו בעבר בנוגע למגעים לשחרורו של הנווט רון ארד. 

13. יצוין, כי בהתבטאויות הכלליות שנאמרו במהלך השעות האחרונות מפיהם של גורמים שונים, בדבר תוכנו של הסכם הרגיעה, לרבות התייחסות מצדו של ראש הממשלה, אין כדי להסיר את חששותיהם של שולחיי לפיהם הוזנח עניינו של בנם וכי הוא אינו כלול בפועל במסגרת הסכם הרגיעה. למעט אמירה סתמית לגבי שחרורו של גלעד, לא הוצג כל נתון אשר מביא לידי ביטוי את התחייבויות העבר, ואף לא נאמר כי נתנו ערבויות כלשהן שיהיה בהן כדי להבטיח את השחרור. אכן, שתיקת כל הגורמים בעניין זה, מהווה אינדיקציה לכך כי שחרורו של גלעד שליט לא הובטח במסגרת הסכם הרגיעה. 

14. על מנת למנוע את הכשלים שפורטו לעיל, וממילא לחסוך את האפשרות המצערת של הבאת נושא כזה להכרעתו של בית-המשפט העליון, הנכם מתבקשים כדלקמן:  
14.1. להימנע מלחייב את מדינת ישראל בכל הסכם או הסדר רגיעה באזור רצועת עזה שלא יכלול את השבתו בשלום של גלעד שליט לחיק משפחתו בישראל, ולהבהיר כי מדינת ישראל לא תגיע להסכם כאמור בטרם יוסדר שחרורו של גלעד שליט, או לכל הפחות, יובטח שחרורו באמצעות ערבויות מתאימות.
14.2. להימנע מלחייב את מדינת ישראל בכל הסכם או הסדר כאמור שיסכן את גלעד שליט או יפגע בסיכוי להביא לשחרורו; ובעיקר, בכל הנוגע לפתיחת המעברים לתחומי רצועת עזה. ויודגש: תחילת הרגיעה, לא כל שכן פתיחת המעברים, ללא שגלעד ישוחרר קודם לכן, מהוות במהותן סיכון כזה. 
14.3. להביא את הנושא לדיון מחודש בפני וועדת השרים לענייני ביטחון, תוך פריסת מלוא העובדות בפני חברי הקבינט המדיני-בטחוני, זאת על מנת שיוכל לבחון את העניין מתחילתו. 
15. העתק מכתבנו זו מועבר אף לעיונו של היועץ המשפטי לממשלה מתוקף תפקידו כיועץ משפטי לוועדת השרים לענייני ביטחון, בין היתר על-מנת שיבחן את עמידתה של ממשלת ישראל בתנאי החלטתה של ועדת השרים לענייני ביטחון והתאמת ההחלטה למצגים שהובאו בפני הווועדה על-פי הפרוטוקול של הישיבה, באשר קיים יסוד סביר להניח כי בדיקת הפרוטןקול, תגלה כי ההסכם המתגבש חורג אינה מתיישב עם המצג שהוצג בפני וועדת השרים לענייני ביטחון.
16. נודה על קבלת תשובתכם בתוך 48 שעות ממועד קבלת מכתב זה.
בכבוד רב,

פרופ' אריאל בנדור, עו"ד

אלדד יניב, עו"ד 

שרון שטיין, עו"ד

העתק:
מר מני מזוז, היועץ המשפטי לממשלה.

